62018CJ0261_RES
Kohtuasi C‑261/18
Euroopa Komisjon
versus
Iirimaa
Euroopa Kohtu (suurkoda) 12. novembri 2019. aasta otsus
Liikmesriigi kohustuste rikkumine – Euroopa Kohtu otsus, millega tuvastati liikmesriigi kohustuste rikkumine – Täitmata jätmine – Direktiiv 85/337/EMÜ – Tuulepargi teostusluba ja ehitamine – Projekt, mis võib keskkonda oluliselt mõjutada – Keskkonnamõju eelneva hindamise puudumine – Seadustamiskohustus – ELTL artikli 260 lõige 2 – Karistusmakse ja põhisumma määramise nõue
Keskkond – Teatavate projektide keskkonnamõju hindamine – Direktiiv 85/337 – Pädevate asutuste kohustus viia enne loa andmist läbi hindamine – Hindamise läbi viimata jätmine – Ametiasutuste kohustus rikkumine kõrvaldada – Ulatus – Hindamise läbiviimine olukorra seadustamiseks pärast asjaomase rajatise valmimist ja käikuandmist – Lubatavus – Tingimused
(ELL artikli 4 lõige 3; nõukogu direktiiv 85/337, muudetud direktiiviga 97/11, artikli 2 lõige 1 ja artikli 4 lõiked 1 ja 2)
(vt punktid 72–78)
Keskkond – Teatavate projektide keskkonnamõju hindamine – Direktiiv 85/337 – Pädevate asutuste kohustus viia enne loa andmist läbi hindamine – Hindamise läbi viimata jätmine – Ametiasutuste kohustus rikkumine kõrvaldada – Ulatus – Hilisema hindamise puudumine – Rikkumine
(Nõukogu direktiiv 85/337, muudetud direktiiviga 97/11, artikli 2 lõige 1 ja artikkel 4)
(vt punktid 79–84)
Liikmesriigid – Kohustused – Direktiivide täitmine – Kohustuste rikkumine – Riigisisesele õigusele tuginev põhjendus – Lubamatus
(ELTL artikkel 258)
(vt punktid 89–91)
Liikmesriigid – Kohustused – Kohustuste rikkumine – Põhjendatus – Õiguspärase ootuse kaitse põhimõte – Liikmesriigi tuginemine sellele põhimõttele, et takistada liikmesriigi kohustuste rikkumise tuvastamist – Lubamatus
(ELTL artikkel 258)
(vt punktid 92 ja 93)
Liikmesriigi kohustuste rikkumise hagi – Liikmesriigi kohustuste rikkumist tuvastav Euroopa Kohtu otsus – Kohtuotsuse täitmise kohustuse rikkumine – Rahatrahvid – Põhisumma – Summa kindlaksmääramine – Kriteeriumid – Rikkumise raskusaste ja kestus – Kohtuotsuse täitmata jätmine keskkonnamõju hindamise valdkonnas
(ELTL artikli 260 lõige 2; nõukogu direktiiv 85/337, muudetud direktiiviga 97/11)
(vt punktid 115–123)
Liikmesriigi kohustuste rikkumise hagi – Liikmesriigi kohustuste rikkumist tuvastav Euroopa Kohtu otsus – Kohtuotsuse täitmise kohustuse rikkumine – Rahatrahvid – Põhisumma – Summa kindlaksmääramine – Kriteeriumid – Maksevõime – Hindamise kuupäev
(ELTL artikli 260 lõige 2)
(vt punkt 124)
Liikmesriigi kohustuste rikkumise hagi – Liikmesriigi kohustuste rikkumist tuvastav Euroopa Kohtu otsus – Kohtuotsuse täitmise kohustuse rikkumine – Rahatrahvid – Trahv – Vormi ja summa kindlaksmääramine – Euroopa Kohtu kaalutlusõigus – Kriteeriumid
(ELTL artikli 260 lõige 2)
(vt punktid 131–135)
Kokkuvõte
Iirimaale on määratud rahalised sanktsioonid selle eest, et ta ei ole täitnud Euroopa Kohtu varasemat otsust, mis muu hulgas kohustab läbi viima tuulepargi keskkonnamõju hindamise
Kohtuotsusega komisjon vs. Iirimaa (Derrybrieni tuulepark) (C‑261/18), mis on kuulutatud 12. novembril 2019, määras Euroopa Kohus (suurkoda) Iirimaale rahalised sanktsioonid selle eest, et Iirimaa ei ole astunud konkreetseid samme 3. juuli 2008. aasta kohtuotsuse komisjon vs. Iirimaa (
1
) täitmiseks selles osas, milles Euroopa Kohus tuvastas, et Iirimaa on rikkunud direktiivi 85/337 (
2
), kuna Derrybrienis (Iirimaa) ehitati tuulepark ilma eelneva keskkonnamõju hindamiseta.
Pärast 2008. aasta kohtuotsuse kuulutamist kehtestas Iirimaa seadustamismenetluse, millega ta soovis anda tuulepargi haldajale võimaluse täita direktiivi 85/337 nõuded. Kuna aga tuulepargi haldaja seda menetlust ei järginud ja ka Iirimaa ametiasutused ei algatanud seda omal algatusel, siis esitas komisjon Euroopa Kohtule veel teisegi liikmesriigi kohustuste rikkumise hagi.
Euroopa Kohus analüüsis kõigepealt, millised kohustused on liikmesriikidel juhul, kui projekti jaoks loa andmisel on rikutud keskkonnamõju eelneva hindamise kohustust, mis on ette nähtud direktiivis 85/337. Euroopa Kohus märkis, et tulenevalt lojaalse koostöö põhimõttest on liikmesriigid kohustatud võtma kõik vajalikud meetmed, et heastada keskkonnamõju hindamata jätmine. Eelkõige on nad kohustatud viima hindamise läbi olukorra seadustamiseks ja seda ka siis, kui rajatis on juba käiku antud. Hindamisel tuleb võtta arvesse mitte üksnes rajatise tulevast keskkonnamõju, vaid ka pärast selle valmimist avaldunud keskkonnamõju. Hindamise tulemuseks võib olla nende lubade muutmine või tühistamine, mille andmisel on eelneva hindamise kohustust rikutud.
Kuigi seadustamismenetluse kehtestamiseks seadust muudeti, ei viinud Iirimaa siiski läbi tuulepargi keskkonnamõju uut hindamist, eirates 2008. aasta kohtuotsust.
Seejärel lükkas Euroopa Kohus tagasi argumendid, millega Iirimaa oma käitumist põhjendas. Esiteks ei saa Iirimaa tugineda riigisisestele sätetele, mis piiravad 2008. aasta kohtuotsuse täitmise tagamiseks kehtestatud seadustamismenetluse algatamise võimalusi. Selles osas rõhutas Euroopa Kohus, et liikmesriigi ametiasutused olid kohustatud keskkonnamõju hindamise tegemata jätmise heastama ja et direktiivist 85/337 tulenevad kohustused on siduvad ka tuulepargi haldajale, kuivõrd ta allub Iirimaa kontrollile. Teiseks, kuigi Derrybrieni tuulepargi ehitusload on muutunud lõplikuks, ei saa Iirimaa tuulepargi haldaja omandatud õigustega seotud õiguskindlusele ja õiguspärasele ootusele tuginedes vabaneda tagajärgedest, mis kaasnevad direktiivi 85/337 järgimata jätmise objektiivse tuvastamisega. Sellega seoses toonitas Euroopa Kohus, et projekte, mille jaoks antud luba ei saa enam selle peale otse esitatud hagiga vaidlustada, ei saa ilma pikemata pidada keskkonnamõju hindamise kohustuse seisukohast seaduslikult loa saanuks.
Arvestades liikmesriigi kohustuste rikkumise raskusastet ja kestust, kuivõrd 2008. aasta kohtuotsuse tegemisest on möödunud üle 11 aasta, mille jooksul ei ole võetud selle täitmiseks vajalikke meetmeid, ning pidades silmas Iirimaa maksevõimet, mõistis Euroopa Kohus sellelt liikmesriigilt Euroopa Komisjoni kasuks välja põhisumma 5000000 eurot ja karistusmakse summas 15000 eurot päevas alates kohtuotsuse kuulutamisest kuni 2008. aasta kohtuotsuse täitmise kuupäevani.
(
1
)	3 juuli 2008. aasta kohtuotsus komisjon vs. Iirimaa (C‑215/06, EU:C:2008:380).
(
2
)	Nõukogu 27. juuni 1985. aasta direktiiv 85/337/EMÜ teatavate riiklike ja eraprojektide keskkonnamõju hindamise kohta (EÜT 1985, L 175, lk 40; ELT eriväljaanne 15/01, lk 248).